ফ্লপ রোহিত, আইপিএল-এর এল ক্লাসিকোয় শেষ হাসি হাসলেন ধোনিই

ওয়েব ডেস্ক: আইপিএল-এর (IPL 2025) সুপার সানডে-র প্রথম ম্যাচে জয় পেয়েছে কমলা ব্রিগেড (Sunrisers Hyderabad)। দ্বিতীয়টা ছিল অনেকটা আইপিএল-এর ডার্বি কিংবা এল-ক্লাসিকোর মতো- চেন্নাই বনাম মুম্বই (CSK vs MI), ধোনি বনাম রোহিত। ভারতীয় ক্রিকেটের অতীত এবং বর্তমান। তবে বুড়ো হাড়ে ভেলকি দেখালেন সেই ধোনিই। দুরন্ত স্টাম্পিং! একইরকমের স্পিড। একইভাবে ম্যাচও জিতে গেলেন সেই ধোনিই (Mahendra Singh Dhoni)। যদিও ম্যাচের উইনিং শট এল রবীন্দ্রর (Rachin Ravindra) ব্যাট থেকে।

এম এ চিদম্বরম স্টেডিয়ামের এই ম্যাচে টসে জিতে প্রথমে ফিল্ডিং করার সিদ্ধান্ত নেন চেন্নাইয়ের (Chennai Super Kings) ক্যাপ্টেন রুতুরাজ গাইকোয়াড। ব্যাটিং করতে নেমে একের পর এক ধাক্কা খায় মুম্বই ইন্ডিয়ান্স (Mumbai Indians)। শূন্যের গেরোয় ফেঁসে সাজঘরে ফেরেন রোহিত শর্মা (Rohit Sharma)। রোহিতের পর খলিল আহমেদের বলে আউট হন আরেক ওপেনার রায়ান রিকেটলটন। এরপর নূর আহমেদের বিধ্বংসী স্পিনে রীতিমতো ধসে পড়ে মুম্বইয়ের ব্যাটিং লাইনআপ। মাত্র ১৮ রান দিয়ে চার উইকেট তুলে নেন এই তরুণ আফগান স্পিনার। শেষের দিকে দীপক চাহারের ২৮ রানের ইনিংস। শেষমেষ মুম্বই ইন্ডিয়ান্স ৯ উইকেটে ১৫৫-তেই থেমে যায়।

আরও পড়ুন:

জলে গেল ধ্রুব, সঞ্জুর ঝোড়ো ইনিংস! ঘরের মাঠে জয় পেল SRH

টার্গেট ছিল কম। ঘরের মাঠে সাপোর্ট ছিল ভরপুর। কিন্তু তা সত্ত্বেও শুরুতে ধাক্কা খায় চেন্নাই। মাত্র ২ রানে আউট হন রাহুল ত্রিপাঠী। তবে তারপর রাচীন রবীন্দ্র এবং রুতুরাজ গায়কোয়াড়ের ৬৭ রানের পার্টনারশিপ ম্যাচের মোড় ঘুরিয়ে দেয়। রুতুরাজ ২৬ বলে ৫৩ রানের ঝোড়ো ইনিংস খেলেন। তবে ক্যাপ্টেন আউট হতেই আবার কিছুটা ধাক্কা খায় চেন্নাই। পরপর উইকেট হারিয়ে হলুদ জোয়ারের মাঝেও কিছুটা চাপে পড়ে সিএসকে। শিবম দুবে, দীপক হুদা, স্যাম করান- সবাই ফ্লপ। তবে এই পরিস্থিতিতেও ম্যাচ বের করে আনেন অভিজ্ঞ রবীন্দ্র জাদেজা এবং তরুণ রাচীন রবীন্দ্র। শেষ মুহূর্তে রান আউট হন জাদেজা। মাঠে নামেন ধোনি, গ্যালারি গর্জে ওঠে। কিন্তু শেষটা করেন রবীন্দ্র। ধোনির সামনে সিক্সার ফিনিশ করেন তিনি।

সবশেষে আইপিএল-এর এল-ক্লাসিকো শেষ হয় এইভাবে- নূর আহমেদের দুর্দান্ত স্পিন, ধোনির ফিনিশিং টাচ, রাচীনের ধৈর্যশীল ব্যাটিং—সব মিলিয়ে চেন্নাই আবারও প্রমাণ করল, কেন তারা আইপিএলের সব সিজনেই ফেভারিট।