মুখোমুখি ধোনি-রোহিত! CSK নাকি MI-চেন্নাইয়ে বাজিমাত করবে কে?

ওয়েব ডেস্ক: রবিবার আইপিএল-এর (IPL 2025) মেগা-ম্যাচ (CSK vs MI)। মুখোমুখি চেন্নাই ও মুম্বই। ইন্ডিয়ান প্রিমিয়ার লিগের সবথেকে সফল দুই দলের দ্বৈরথ দেখতে তৈরি ‘ইয়োলো ফ্যান ব্রিগেড’। এই ম্যাচকে ঘিরে ইতিমধ্যে উত্তজনার পারদ তুঙ্গে। কারণ চেন্নাই সুপার কিংস-এ (Chennai Super Kings) যেমন রয়েছেন ভারতের বিশ্বকাপজয়ী অধিনায়ক মহেন্দ্র সিং ধোনি, তেমনই মুম্বই ইন্ডিয়ান্স (Mumbai Indians) দলে রয়েছেন রোহিত শর্মার মতো দিজ্ঞজ অধিনায়ক। যদিও দু’জনের কেউই কোনও দলের অধিনায়ক নন, কিন্তু মাঠে তাঁদের উপস্থিতিটাই এক্স ফ্যাক্টর হবে, তা নিঃসন্দেহে বলা যায়।

মুম্বই ইন্ডিয়ান্স দলে রয়েছেন একঝাঁক তারকা। সদ্য টি-২০ বিশ্বকাপজয়ী রোহিত শর্মা, ভারতের বর্তমান টি-২০ অধিনায়ক সূর্যকুমার যাদব, ভারতের টেস্ট দলের সহ-অধিনায়ক জসপ্রীত বুমরা—সবাই রয়েছেন ব্লু-ব্রিগেডে। যদিও রবিবারের ম্যাচে খেলবেন না দলের অধিনায়ক হার্দিক পান্ডিয়া। কারণ তিনি নির্বাসিত। নেই বুমরাও। তিনি চোটের কারণে খেলতে পারবেন না। কিন্তু তাতেও মুম্বইকে খুব একটা দুর্বল বা ছন্নছাড়া দেখাচ্ছে না। কারণ তিলক বর্মা, ট্রেন্ট বোল্টরা হার্দিকের অনুপস্থিতি পূরণ করতে মরিয়া হতে পারেন।

আরও পড়ুন: কিং খানের দুর্গ থেকে ম্যাচ নিয়ে গেল কিং কোহলির দল

তবে ‘সুপার-সানডে’র এই ম্যাচের মূল আকর্ষণ ধোনি। দীর্ঘদিন ধরে একটাই প্রশ্ন ঘুরছে—এটাই কি ধোনির শেষ আইপিএল? গত কয়েক বছর ধরে বারবার তাঁর অবসরের জল্পনা উঠেছে। কিন্তু তিনি ফিরে এসেছেন বারবার। কিন্তু এবার, তাঁর ‘শেষ বারের মতো’ লেখা টিশার্ট পরে চেন্নাই শিবিরে প্রবেশকে ঘিরে বার্তা নতুন করে শুরু হয়েছে মাহি-র অবসরের জল্পনা। কিন্তু ধোনি কখনই সহজে ভবিষ্যৎ পরিকল্পনা জানান না। তাই এই রবিবার থেকেই কি শেষের শুরু, নাকি আবারও নতুন অধ্যায় রচনা করবেন তিনি- তা পরিষ্কার নয়।

চেন্নাই সুপার কিংস দলে অধিনায়কত্বের দায়িত্ব রুতুরাজ গায়কোয়াড়ের কাঁধে থাকলেও, মূল পরিকল্পনা ধোনির তত্ত্বাবধানেই হবে। উইকেটের পিছন থেকে তিনি খেলা পরিচালনা করবেন, ভুল ধরিয়ে দেবেন, প্রয়োজনীয় পরামর্শ দেবেন। তাই চেন্নাইয়ের নেতা না হয়েও অভিভাবকের ভূমিকায় থাকবেন ধোনি। মুম্বই-এর হয়ে হয়তো একই কাজ করবেন রোহিত শর্মাও।